TV Markíza

História

„Markíza je dieťaťom HZDS"  , tvrdila Emília Boldišová, ktorá bola v roku 1994 šéfkou tzv. licenčnej rady, ktorá Pavlovi Ruskovi odmietla dať vysielaciu licenciu, pretože zatajil spolumajiteľku zo zahraničia Sylviu Volzovú. Radu v decembri 1994 parlament odvolal a od novo vymenovanej rady Ruskova spoločnosť Markíza Slovakia Blatné licenciu získala 7. augusta 1995. Podľa Boldišovej vďaka za tento zvrat patrí vtedajšiemu predsedovi Národnej rady SR Ivanovi Gašparovičovi, jeho asistentovi Ľubošovi Juríkovi a Oľge Keltošovej. Rusko dodnes odmieta, že by Markíza dostala licenciu vďaka HZDS, hoci Vladimír Mečiar bol v roku 1991 na jeho svadbe.

Sledovanosť, úspešnosť, program

Krátko po svojom nástupe na slovenský mediálny trh sa TV Markíza stala najsledovanejšou televíziou a túto pozíciu trhového lídra si udržala aj v roku 2017.  Už rok po svojom vzniku, teda v roku 1997, mala Markíza podľa výsledkov spoločnosti Visio 47 % podiel na trhu, STV spadla zo 40-percentného podielu na 20,5%. Boom prežívala Markíza v roku 1998, keď na trhu dosiahla 80-percentný podiel z príjmov z predaja reklamy a 60-percentnú sledovanosť.
Najvyšší zisk v tomto období, podľa bývalej finančnej riaditeľky Radky Doehring mala mať Markíza v roku 2006, a to 550 miliónov korún (18,256 milióna  eur).  Vysoké výnosy dosahovala Markíza aj po vstupe TV JOJ na trh v roku 2003 a to až do roku 2008. 
Okrem úspešného predaja reklamného času (s tzv. garantovanou sledovanosťou) sa Markíze darilo robiť aj bartrové obchody, ktoré zvyšovali jej popularitu (program bol podriadený načasovaniu reklamných kampaní).  Už v roku 1996 Markíza s podielom 79,3 % z 2,5 mld. Sk. jednoznačne dominovala slovenskému televíznemu reklamnému trhu.  Napriek konkurenčnému boju s televíziou JOJ v období 2012 - 2014 zostávala televízna reklama najväčším podielom vo výdajoch na propagáciu a s ňou aj príjmy TV Markíza. V uvedenej správe boli príjmy z reklamy na internete v roku 2012 už 65,8 mil. Eur (zdroj IAB Slovakia), čo predstavovalo 22% z celkových výdajov na reklamu. V roku 2017 aj vplyvom výmeny vedenia a spoplatnenia bola Markíza lídrom na reklamnom trhu avšak odstup ostatných (aj internetových) konkurentov je minimálny. 
Za nového generálneho riaditeľa televízie bol 25. septembra 2013 vymenovaný Matthias Settele. Jeho predchodcovia sú vymenovaní v časti generálni riaditelia.
Naposledy 15. februára 2015 zmenila Markíza celú staničnú grafiku. Pretým takéto zmeny robila častejšie.
Základom programovej skladby sú cyklické relácie (seriály).  Do vzniku konkurenčnej komerčnej televízie JOJ (2002) sa Markíze darilo monopolizovať svoje postavenie v uvádzaní úspešných zahraničných (aj seriálových) titulov pozri nižšie napr. akvizície, telenovely. Pristupovala aj na podmienky barterového obchodu, keď platila namiesto peňazí svojim reklamným vysielacím časom (v rokoch 1996, 1997, 1998 boli filmy od spoločnosti 20-th Century Fox sponzorované Coca-Colou).

Šírenie

V DVB-T vysielaní bola Markíza do 31. decembra 2016 súčasťou 2. (komerčného) multiplexu s pokrytím pre 86 % obyvateľov. Od 19. júna 2017 už ako súčasť spoplatnenej Towercom Plustelky v 4. multiplexe. Sledovať Markízu teda môžu už len platiaci diváci. Podľa informácií z prostredia Asociácie prevádzkovateľov káblových telekomunikácií si Markíza od nich pýta mesačne približne jedno euro.